طه دسوقى

طه دسوقى (مواليد 24 سپتمبر 1992 –) ده ستاند اب كوميديان و ممثل مصرى ابتدا مشواره الفنى بالستاند اب كوميدى قبل ما يدخل مجال التمثيل، و هوا معروف بدوره فى مسلسل موضوع عائلى (2021)، و مسلسل الصفاره (2023)، و مسلسل حاله خاصه (2024)، و مسلسل ولاد الشمس (2025)، و فيلم سيكو سيكو (2025). نجح طه فى وقت قصير و كسب جايزة احسن نجم صاعد سنة 2023.
 بدايته 
اتخرج طه دسوقى من كلية الحقوق، جامعة عين شمس. قرر انه يدرس القانون بعد ما اتأثر باحمد عز فى فيلم ملاكى اسكندريه (2005)، بس هوا اكتشف لما كان فى الجامعه انه مبيحبش القانون لكن بيحب الاداء نفسه، عشان كده انجذب للفيلم. و عشان كده، قرر انه يتجه للستاند اب كوميدى سنة 2013 بعد ما اتخرج من الجامعه. ابتدا التجربه ديه بالصدفه، مسك عرض فى حفله لمدة 5 دقايق و اكتشف فرحته بالعرض اللى قدمه، فمن هنا عرف ان ده المسار اللى عايز يمشى فيه. عمل حفلات كتيره فى ساقية الصاوى و مسارح تانيه.
طه هوا ابن الجيل التانى اللى دخل مجال الستاند اب كوميدى، فى وقت مكنش فيه اهتمام بالمجال ده ساعتها. شارك فى ورش تمثيل و دخل المسرح و فى الكتابه، و فضل يسعى لحد ما لقى فرصته.
دخل مجال الاعلانات و رشحه المخرج هادى الباجورى للعمل فى اعلان لشركة وى مع النجم الراحل سمير غانم و بنته ايمى. حقق الاعلان نجاح كبير على السوشيال ميديا و لفت عن طريقه الانظار ليه.
 حياته المهنية 
ابتدا طه دسوقى بادوار صغيره فى السينيما و التيليڤزيون اختلفت مساحتها على حسب الدور نفسه زى دوره فى مسلسل فى بيتنا روبوت (2021)، و مسلسل بيمبو (2021)، و مسلسل الوضع مستقر (2021). و من الافلام ادوار زى دوره فى فيلم فضل و نعمه (2022)، و دور هاكر اسمه "ماندو" فى فيلم حظك اليوم (2022)، و دور لاعب كورة قدم اسمه باتا و عنده كلبتومانيا او داء السرقه فى فيلم المطاريد (2023).
رغم ان دوره فى فيلم فرق خبره (2021) يبقى اول دور سينمائى ليه، بس هوا خد مساحه كافيه فى عدد من المشاهد الكوميديه البارزه، فتجاوز بتمثيله فى الدور ده النمط التقليدى بتاع "صاحب البطل".
دوره فى مسلسل موضوع عائلى (2021) هوا الدور اللى عمل انطلاقته الحقيقيه، فالمسلسل ده حقق نجاح كبير فى عدد المشاهدات و على السوشيال ميديا، و ده خلاه يتجدد لموسم تانى و تالت. ده غير ان الدور ده اداله الفرصه عشان يقدم دور شبه حياته الحقيقيه، فحسن (اسم شخصيته فى المسلسل) بردو شاب بيحب الستاند اب كوميدى و بيحلم يبقى ممثل. نتيجة نجاح الشخصيه، بقى شخصيه رئيسيه اتطورت الخط الدرامى بتاعها لحد ما بقى ليها خط درامى منفصل خاص بيها لوحدها، فحسن خلاص بقى ممثل فى السيزون التالت بس بيتم تنميطه فى دور واحد، بقعه، بشكل بيهدد مسيرته الفنيه.
فضل طه يقدم ادوار مختلفه لحد ما بقى ممثل بيقدم كل الادوار مش بس الادوار الكوميديه. ابرز مثال على كده دوره فى مسلسل حاله خاصه (2024) اللى لعب فيه دور نديم، شاب عنده طيف من اطياف التوحد، اللى قدم فى مكتب محاماه مشهور و هيطلع عنده قدرات تحليليه خاصه خليته شخصيه مهمه فى المكتب.
فى رمضان 2023، طل طه قدام الجمهور بدور وجيه، اللى ظهر انه بيحترم و بيقدر اخوه الكبير شفيق (احمد امين) ديما و بيقف جنبه، لكن طلع بيتاجر فى الآثار، فى مسلسل الصفاره. قدم طه كذا شخصيه فى المسلسل ده عشان احمد امين كان بيرجع للماضى بصفاره، و مع ذلك، نجح المسلسل و نجحت شخصية طه فى العمل ده.
ظهر طه كمان فى فيلم ڤوى! ڤوى! ڤوى! (2023) فى دور سعيد، عامل ديليڤرى فى مطعم كباب و صاحب حسن (محمد فراج). الفيلم ده اترشح ينافس عشان ينضم لقايمة الافلام القصيره اللى بتنافس على الاوسكار لاحسن فيلم اجنبى مبينطقش انجليزى. قدم طه فى الفيلم ده دور شاب معندوش طموح بس بيدور على فرصه عشان يحسن حياته عن طريق الانضمام لفرقة كورة قدم للمكفوفين عشان يسافر لاوروبا.
جسد طه دور ميكس، رسام متعدد المواهب و نصاب، فى مسلسل فقرة الساحر (2024) مع اسماء جلال و على قاسم. و حقق نجاح متباين.
فى رمضان 2025، قدم طه ثنائيه ناجحه مع احمد مالك فى مسلسل ولاد الشمس. قدم فى المسلسل ده شخصية مفتاح، شاب يتيم اتبنته عيله لمدة 3 سنين عاش فيها المعنى الحقيقى للعيله لحد ما خلفوا عيل من صلبهم، فرجعوه تانى للملجأ و ده خلاه كبر و هوا كارههم اوى. قدم مع مالك دور شابين بيحبوا بعض و بيخافوا على بعض لحد ما يموت مفتاح، و بينقذوا ديما عيال الملجأ اللى اتربوا فيه عشان ميبقاش مستقبلهم زى مستقبل ولعه و مفتاح. قدم مع مالك دور شابين عندهم شجاعة بس موجوعين من الماضى.
فى عيد الفطر 2025، عمل طه ثنائيه رائعه مع عصام عمر فى فيلم سيكو سيكو. لعب طه دور سليم، ابن عم يحيى (عصام عمر) و مبرمج فى البرمجه و الالعاب الالكترونيه. الفيلم اتصدر ايرادات عيد الفطر و حقق فى المجمل ايرادات عاليه.
 اعماله 
 الافلام 
 2021: فرق خبره فى دور هيثم
 2022: فضل و نعمه فى دور صدفه
 2022: حظك اليوم فى دور مندو
 2023: بيت الروبى فى دور طه
 2023: المطاريد فى دور باتا
 2023: ڤوى! ڤوى! ڤوى! فى دور سعيد
 2023: شماريخ فى دور عامل الديليڤرى (ضيف شرف)
 2024: فاصل من اللحظات اللذيذه فى دور عادل
 2025: سيكو سيكو فى دور سليم
 المسلسلات 
 2020: لعبة النسيان
 2021: موضوع عائلى فى دور حسن
 2021: فى بيتنا روبوت فى دور علاء
 2021: بيمبو فى دور رضا - چيرسى
 2021: الوضع مستقر فى دور رضا
 2022: موضوع عائلى (ج2) فى دور حسن
 2022: فى بيتنا روبوت (ج2) فى دور علاء
 2023: الصفاره فى دور وجيه
 2024: حاله خاصه فى دور نديم
 2024: فقرة الساحر فى دور مِكس
 2024: موضوع عائلى (ج3) فى دور حسن
 2025: ولاد الشمس فى دور مفتاح
 المسرحيات 
 2022: الليله الكبيره فى دور غريب
 المسلسلات الاذاعيه 
 2024: فبركه فى دور كريم
 2024: تدوير عقارى فى دور هشام
 مصادر 

 لينكات برانيه 

تصنيف:خريجين جامعه عين شمس
تصنيف:كوميديانيين مصريين
تصنيف:ممثلين افلام رجاله مصريين
تصنيف:مواليد 1992
تصنيف:ناس لسا عايشين